CELEX: 32018D0491
Language: hr
Date: 2018-03-21 00:00:00
Title: Provedbena odluka Komisije (EU) 2018/491 оd 21. ožujka 2018. o usklađenosti zajedničkog prijedloga predmetnih država članica za proširenje željezničkog teretnog koridora Sjeverno more – Sredozemlje s odredbama članka 5. Uredbe (EU) br. 913/2010 Europskog parlamenta i Vijeća (priopćeno pod brojem dokumenta C(2018) 1634)

23.3.2018   
            
            
               HR
            
            
               Službeni list Europske unije
            
            
               L 81/23
            
         PROVEDBENA ODLUKA KOMISIJE (EU) 2018/491
   оd 21. ožujka 2018.
   o usklađenosti zajedničkog prijedloga predmetnih država članica za proširenje željezničkog teretnog koridora Sjeverno more – Sredozemlje s odredbama članka 5. Uredbe (EU) br. 913/2010 Europskog parlamenta i Vijeća
   
      
         (priopćeno pod brojem dokumenta C(2018) 1634)
      
   
   (vjerodostojni su samo tekstovi na nizozemskom, engleskom i francuskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 913/2010 Europskog parlamenta i Vijeća od 22. rujna 2010. o europskoj željezničkoj mreži za konkurentni prijevoz robe (1), a posebno njezin članak 5. stavak 6.,
   budući da:
   
               (1)
            
            
               U skladu s člankom 5. stavkom 5. Uredbe (EU) br. 913/2010 ministri nadležni za željeznički promet u Belgiji, Francuskoj, Luksemburgu, Nizozemskoj i Ujedinjenoj Kraljevini uputili su Komisiji pismo namjere zaprimljeno 14. lipnja 2017. Pismo namjere potpisala je i Švicarska koja već sudjeluje u tom željezničkom teretnom koridoru kao treća zemlja na temelju Priloga Uredbi (EU) br. 913/2010. Pismo namjere sadržava prijedlog proširenja željezničkog teretnog koridora Sjeverno more – Sredozemlje do Ženeve.
            
         
               (2)
            
            
               Komisija je pregledala prijedlog iz tog pisma namjere u skladu s člankom 5. stavkom 6. Uredbe (EU) br. 913/2010 i smatra da je prijedlog u skladu s člankom 5. te uredbe zbog razloga navedenih u nastavku.
            
         
               (3)
            
            
               U prijedlogu su u obzir uzeti kriteriji iz članka 4. Uredbe (EU) br. 913/2010. Broj država koje sudjeluju u koridoru ostaje šest, od kojih je pet članica Unije. Opće poklapanje koridora s koridorom Sjeverno more – Sredozemlje u osnovnoj mreži ostaje nepromijenjeno. Predloženo proširenje u skladu je s mrežom TEN-T-a i ispunjuje sljedeće zahtjeve TEN-T-a: potpuna elektrifikacija pruga, dopušteno osovinsko opterećenje od barem 22,5 t, brzina pruge od 100 km/h i mogućnost vožnje vlakova duljine 740 metara.
            
         
               (4)
            
            
               Studija tržišta prijevoza uključena u pismu namjere ukazuje na to da se na temelju proširenja očekuju dodatne količine tereta u međunarodnom željezničkom prijevozu te promjena oblika prijevoza s cestovnog na željeznički prijevoz zbog kraće trase za prijevoz robe i sirovina od francuskih sredozemnih luka do Švicarske i obratno, čime će se ostvariti znatne socioekonomske koristi zbog smanjivanja emisija ugljika i smanjivanja zagušenja cestovnoga prometa.
            
         
               (5)
            
            
               Predloženo je proširenje u skladu s ciljem uspostave europske željezničke mreže za konkurentni prijevoz robe. Proširenjem će se usto povezati važni gospodarski sektori sa šireg područja Ženeve s važnim europskim morskim lukama poput Amsterdama, Antwerpena, Dunkirka, Marseillea, Rotterdama i Zeebruggea, čime se poboljšavaju interkonekcije mreže TEN-T sa Švicarskom, ključnom trećom zemljom.
            
         
               (6)
            
            
               U skladu s člankom 5. stavkom 5. Uredbe (EU) br. 913/2010, o ovom je proširenju provedeno savjetovanje s relevantnim upraviteljima infrastrukture i podnositeljima zahtjeva.
            
         
               (7)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 21. Uredbe (EU) br. 913/2010,
            
         DONIJELA JE OVU ODLUKU:
   Članak 1.
   Smatra se da prijedlog naveden u pismu namjere zaprimljenom 14. lipnja 2017., kojeg su Komisiji uputili ministri nadležni za željeznički promet u Belgiji, Francuskoj, Luksemburgu, Nizozemskoj, Ujedinjenoj Kraljevini i Švicarskoj u pogledu proširenja željezničkog teretnog koridora Sjeverno more – Sredozemlje do Ženeve, ispunjuje odredbe članka 5. Uredbe (EU) br. 913/2010.
   Članak 2.
   Ova je Odluka upućena Kraljevini Belgiji, Francuskoj Republici, Velikom Vojvodstvu Luksemburgu, Kraljevini Nizozemskoj, Ujedinjenoj Kraljevini Velike Britanije i Sjeverne Irske te Švicarskoj Konfederaciji.
   
      Sastavljeno u Bruxellesu 21. ožujka 2018.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 276, 20.10.2010., str. 22.